To mænd skal ind og ruske tremmer i henholdsvis 1 år og 6 måneder og 1 år og 3 måneder for at have stjålet ting til en værdi af mere end 730.000 kroner. Det fastslog Retten i Hjørring torsdag. Sagen mod de to mænd på henholdsvis 19 og 34 år  kørte som en tilståelsessag, hvor de to dømte erkendte størstedelen af forholdene. - Jeg er grundlæggende tilfreds med straffen. Det er passende, siger anklager Patrick Sørensen. På rov i Guds hus Det var i sommeren 2022, at de to mænd stjal tyvekosterne. I anklageskriftet fremgår det, at de to dømte havde stjålet 50 Børge Mogensen designer-stole og omkring 30 Wegner-stole, og i et enkelt tilfælde skulle de også have løbet med en Wegner-præstestol. Derudover har de stjålet seks Arne Jacobsen-stole fra et sommerhus ved Hals. Udover designerstole har makkerparret også en stjålet minilæsser og plænetraktor på samvittigheden. Tyvekosterne blev fundet på en adresse i Saltum den 18. august. Siden da har de to siddet varetægtsfængslet.

Referat:
Der er nu afsagt dom i en sag, der omhandler massevis af stjålne designermøbler.